Franco wil almal se glase ewe vol hou | Netwerk24
Deur Owen Kock 22 Augustus 2019 16:03
Abongile Nonkontwana is terug in die Vrystaat-Cheetahs se beginspan vir die Curriebeker-wedstryd teen die Westelike Provinsie Saterdag in Bloemfontein. Foto: Gallo Images
Dít, in ’n neutedop, is Franco Smith (afrigter) se boodskap aan sy span, voor ’n kragmeting wat sal bepaal of hulle volgende week in die halfeindronde gaan speel.
Smith het behoorlik die snoeiskêr ingelê, maar bly vol vertroue dat die beginspan en die plaasvervangers die ding sal kan doen teen die Streeptruie, wat veg om oorlewing in die kompetisie.
William Small-Smith maak die eerste keer in ’n baie lang tyd sy verskyning op binnesenter, nadat hy die laaste paar seisoene meestal op vleuel aangewend is. Hy is een van nege veranderings, wat drie posisionele skuiwe insluit. Hy vervang Dries Swanepoel, wat las van ’n hakskeenbesering het, maar voorlopig op die plaasvervangersbank ingesluit is.
“Dries kon nie vandeesweek saam met die res van die span oefen nie, maar hy gaan beskikbaar wees om te speel.
“As van die uitslae vroeër die seisoen anders uitgewerk het, sou ons van die agterspelers lankal reeds geroteer het. Ons het dit reeds met die voorspelers gedoen.
“Dit gaan maar daaroor dat jy nie ’n Pro14-reeks (wat op 27 September begin) ingaan met ’n klomp spelers wat niks gespeel en ander wat weer té veel gespeel het nie.”
Smith is ook in sy noppies met die terugkeer van sy eerstekeuse-losskakel, Tian Schoeman, wat herstel het van ’n kuitbesering, maar ook kans gekry het om te herlaai nadat hy ’n lang Pro14-reeks gehad het.
“Ek wil hê almal se glase moet ewe vol bly en dit is maar waaroor dit gegaan het met die samestelling van die span vir Saterdag se wedstryd.
“Glase wat oorloop en halwe glase kan nie bekostig word het,” het Smith sy veranderinge verduidelik.
Hy sê afgesien van die eerste naweek in die reeks, het die Vrystaat nie ’n blaaskans gehad nie en die welstand van die spelers – met die oog op die Pro14 – is vir hulle belangrik en dit is hoekom daar noukeurig te werk gegaan het met die aanwys van die 23-tal.
* Marius van der Westhuizen is Saterdag die skeidsregter.
Vrystaat-Cheetahs: Clayton Blommetjies, Darren Adonis, Benhard Janse van Rensburg, William Small-Smith, Tian Meyer (k), Tian Schoeman, Ruan Pienaar, Henco Venter, Abongile Nonkontwana, Junior Pokomela, Walt Steenkamp, Sintu Manjezi, Boan Venter, Joseph Dweba, Hond van der Merwe. PLAASVERVANGERS: Jacques du Toit, Ox Nche, Aranos Coetzee, JP du Preez, Gerhard Olivier, Jasper Wiese, Dries Swanepoel/Dian Badenhorst, Louis Fouché.
Meer oor: Westelike Provinsie | Cheetahs | Wp | Curriebeker